PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/ZK/3/1/017	Bratislava 19. marca 2010	

Protimonopolný úrad Slovenskej republiky, odbor koncentrácií v správnom konaní číslo 0005/OK/2010 začatom dňa 02. 02. 2010 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov prostredníctvom splnomocneného právneho zástupcu Mgr. Tomáša Marettu, advokáta Advokátskej kancelárie Čechová & Partners, so sídlom Štúrova 4, 811 02 Bratislava, vo veci koncentrácie podnikateľov VMS Value Management Services GmbH, so sídlom Garnisongasse 4/10, 1090 Viedeň, Rakúsko, reg. č. 251439 p a Nutzfahrzeuge Rohr GmbH, so sídlom Ittlinger Straβe 157, 94315 Straubing, Nemecko, reg. č. HRB 11050,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v nadobudnutí nepriamej výlučnej kontroly podnikateľom VMS Value Management Services GmbH, so sídlom Garnisongasse 4/10, 1090 Viedeň, Rakúsko, reg. č. 251439 p nad podnikom podnikateľa Nutzfahrzeuge Rohr GmbH, so sídlom Ittlinger Straβe 157, 94315 Straubing, Nemecko, reg. č. HRB 11050 na základe Kúpnej zmluvy na obchodný podiel, ktorá bola uzatvorená dňa 11. 12. 2009 medzi spoločnosťami Invest Unternehmensbeteiligungs AG, so sídlom Europaplatz 1a, A-4020 Linz, Rakúsko, BBG – Bleckenwegner Betriebsberatung GmbH, so sídlom Wörling 2, A-4906 Eberschwang, Rakúsko a Rohr GmbH & Co. Vermögensverwaltungs KG, so sídlom Ittlinger Strasse 157, D-94315 Straubing, Nemecko, ako predávajúcimi a spoločnosťou Weilchensee 615. VV GmbH, so sídlom c7o Ashurst LLP, Prinzregentenstrasse 18, 80538 Mníchov, Nemecko, ako kupujúcim, z a s t a v u j e, pretože dôvod na konanie nebol daný. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 306/2010 dňa 02. 02. 2010 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť VMS Value Management Services GmbH, so sídlom Garnisongasse 4/10, 1090 Viedeň, Rakúsko, reg. č. 251439 p (ďalej len „VMS“) a spoločnosť Oberbank AG, so sídlom Hauptplatz 10-11, 4020 Linz, Rakúsko (ďalej len „Oberbank“) prostredníctvom splnomocneného právneho zástupcu Mgr. Tomáša Marettu, advokáta Advokátskej kancelárie Čechová & Partners, so sídlom Štúrova 4, 811 02 Bratislava (ďalej len „právny zástupca“) oznamujú koncentráciu spočívajúcu v nadobudnutí nepriamej spoločnej kontroly podnikateľmi VMS a Oberbank nad podnikom podnikateľa Nutzfahrzeuge Rohr GmbH, so sídlom Ittlinger Straβe 157, 94315 Straubing, Nemecko, reg. č. HRB 11050 (ďalej len „Rohr“) na základe Kúpnej zmluvy na obchodný podiel, ktorá bola uzatvorená dňa 11. 12. 2009 medzi spoločnosťami Invest Unternehmensbeteiligungs AG, so sídlom Europaplatz 1a, A-4020 Linz, Rakúsko (ďalej len „Invest“), BBG – Bleckenwegner Betriebsberatung GmbH, so sídlom Wörling 2, A-4906 Eberschwang, Rakúsko (ďalej len „BBG“) a Rohr GmbH & Co. Vermögensverwaltungs KG, so sídlom Ittlinger Strasse 157, D-94315 Straubing, Nemecko (ďalej len „Rohr KG“), ako predávajúcimi a spoločnosťou Weilchensee 615. VV GmbH, so sídlom c7o Ashurst LLP, Prinzregentenstrasse 18, 80538 Mníchov, Nemecko (ďalej len „Nutzfahrzeuge Rohr Beteiligungs GmbH“), ako kupujúcim (ďalej len „Kúpna zmluva“).

2.	Dňa 02. 02. 2010 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0005/OK/2010, o čom úrad upovedomil oznamovateľov koncentrácie listom číslo 525/PMÚ SR/2010 zo dňa 16. 02. 2010.

3.	Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom číslo 525/PMÚ SR/2010 zo dňa 16. 02. 2010 ako aj listom číslo 745/PMÚ SR/2010 zo dňa 03. 03. 2010 vyzval oznamovateľov koncentrácie na doplnenie predmetného oznámenia koncentrácie a súčasne ich upovedomil, že lehota na vydanie rozhodnutia podľa § 11 zákona nezačala plynúť.

4.	Oznamovatelia koncentrácie doplnili chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 677/2010 dňa 26. 02. 2010 ako aj listom zaevidovaným úradom pod číslom 785/2010 dňa 08. 03. 2010. Doručením listu číslo 785/2010 sa oznámenie predmetnej koncentrácie stalo úplným a dňa 09. 03. 2010 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval oznamovateľov koncentrácie listom zaevidovaným pod číslom 897/PMÚ SR/2010 zo dňa 15. 03. 2010.

5.	Z oznámenia koncentrácie vyplýva, že po uskutočnení posudzovanej koncentrácie budú nad spoločnosťou Rohr vykonávať nepriamu spoločnú kontrolu spoločnosti VMS a Oberbank, na základe čoho boli spoločnosti VMS a Oberbank označené aj za oznamovateľov predmetnej koncentrácie. Na základe výzvy úradu na doplnenie informácií o spôsobe prijímania strategických rozhodnutí v spoločnosti Rohr, však oznamovatelia koncentrácie v doplnení oznámenia koncentrácie uviedli že, nad spoločnosťou Rohr nebudú vykonávať nepriamu spoločnú kontrolu spoločnosti VMS a Oberbank, ale že nad spoločnosťou Rohr bude po uskutočnení predmetnej koncentrácie vykonávať nepriamu výlučnú kontrolu spoločnosť VMS, čo vyplýva z podkladov a informácií predložených v doplnení oznámenia koncentrácie. Podrobnejšie informácie týkajúce sa spôsobu vykonávania kontroly nad nadobúdanou spoločnosťou sú uvedené nižšie v časti II. Forma koncentrácie.

6.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 01. 02. 2010.

7.	Z podkladov a informácií, ktoré boli úradu predložené v predmetnom správnom konaní vyplynuli nasledujúce skutočnosti:

I.	Podnikatelia

8.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

a.	VMS

9.	Spoločnosť VMS je spoločnosť s ručením obmedzeným založená a organizovaná podľa právneho poriadku Rakúska. 
 
10.	VMS je investičná spoločnosť, ktorá prostredníctvom svojich investičných fondov nadobúda účasti v iných spoločnostiach a riadi proces reorganizácie a reštrukturalizácie. V súčasnosti žiadny z fondov, ktoré vlastní spoločnosť VMS nemá majetkové účasti v žiadnej spoločnosti. Aktivitami spoločnosti VMS sú v súčasnosti riadiace činnosti vykonávané manažmentom spoločnosti VMS.

11.	Spoločnosť VMS nevlastní teda ani na území Slovenskej republiky žiadne dcérske spoločnosti a na území Slovenskej republiky nevykonáva žiadne podnikateľské aktivity.

12.	Z vyššie uvedených skutočností vyplýva, že spoločnosť VMS je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

b.	Rohr

13.	Spoločnosť Rohr je spoločnosť s ručením obmedzeným založená podľa nemeckého právneho poriadku. Majiteľmi spoločnosti Rohr sú spoločnosti Invest, Rohr KG a BBG.

14.	Predmetom činnosti spoločnosti Rohr je výroba a distribúcia rôznych typov špeciálnych nadstavieb, prívesov a návesov nákladných vozidiel. Nadstavby vyrábané spoločnosťou Rohr sa montujú na základné motorové vozidlo dodané nezávislým dodávateľom. Nadstavby spoločnosti Rohr sú určené napríklad pre skriňové vozidlá s reguláciou teploty a cisternové vozidlá na distribúciu nafty a benzínu. Väčšina týchto vozidiel sa podľa oznámenia koncentrácie predáva v Nemecku. Vozidlá sa  predávajú aj v Rakúsku, Bulharsku, Nórsku, Švajčiarsku a v Rusku.

15.	Spoločnosť Rohr nevykonáva kontrolu v žiadnych spoločnostiach, a teda nemá majetkový podiel v žiadnej spoločnosti ani na území Slovenskej republiky. Spoločnosť Rohr na území Slovenskej republiky nerealizuje ani predaj svojich výrobkov. 

16.	Z vyššie uvedených skutočností vyplýva, že spoločnosť Rohr je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II.	Forma koncentrácie

17.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

18.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

19.	Z predložených podkladov a informácií úrad zistil, že k uskutočneniu predmetnej transakcie, a teda k zmene majiteľov obchodných podielov spoločnosti Rohr, dôjde na základe viacerých na seba nadväzujúcich krokov popísaných nižšie, pričom spôsob vykonávania kontroly nad spoločnosťou Rohr upravuje Dohoda spoločníkov týkajúca sa účasti vo VMS Beteiligung Fϋnf GmbH, ktorá bola uzatvorená dňa 22. 12. 2009 medzi REB II Restrukturierungs- und Beteiligungs GmbH & Co. KG, so sídlom Am Heumarkt 7/26, 1030 Viedeň, Rakúsko (ďalej len „REB II Restrukturierungs- und Beteiligungs GmbH“), REB II Vermögensverwaltung GmbH & Co. KG, so sídlom Am Heumarkt 7/26, 1030 Viedeň, Rakúsko (ďalej len „REB II Vermögensverwaltung GmbH“), Opportunity Beteiligungs AG, so sídlom Hofgasse 1, 4020 Linz, Rakúsko (ďalej len „Opportunity“), BBG a VMS Beteiligung Fϋnf GmbH, so sídlom Garnisongasse 4/ 10, 1090 Viedeň, Rakúsko (ďalej len „VMS Beteiligung Fϋnf GmbH“) (ďalej len „Dohoda“).

20.	V prvom kroku dňa 09. 12. 2009 spoločnosť VMS Beteiligung Fϋnf GmbH, ktorú v auguste 2009 založila spoločnosť VMS prostredníctvom REB II Restrukturierungs- und Beteiligungs GmbH a REB II Vermögensverwaltung GmbH, nadobudla 100 %-ný obchodný podiel v spoločnosti Nutzfahrzeuge Rohr Beteiligungs GmbH.

21.	Následne na základe Kúpnej zmluvy, ktorú dňa 11. 12. 2009 uzatvorili spoločnosti Invest, BBG a Rohr KG ako predávajúci a spoločnosť Nutzfahrzeuge Rohr Beteiligungs GmbH ako kupujúci, nadobudne spoločnosť Nutzfahrzeuge Rohr Beteiligungs GmbH 100 %-ný obchodný podiel v spoločnosti Rohr. Jediným majiteľom spoločnosti Nutzfahrzeuge Rohr Beteiligungs GmbH je pritom spoločnosť VMS Beteiligung Fϋnf GmbH, ktorú prostredníctvom REB II Restrukturierungs- und Beteiligungs GmbH a REB II Vermögensverwaltung GmbH vlastní spoločnosť VMS.

22.	V ďalšom kroku došlo dňa 22. 12. 2009 na základe troch zmlúv o kúpe a prevode k prevodu obchodných podielov v spoločnosti VMS Beteiligung Fϋnf GmbH. Spoločnosť VMS, ktorá bola prostredníctvom REB II Restrukturierungs- und Beteiligungs GmbH a REB II Vermögensverwaltung GmbH jediným majiteľom obchodných podielov v spoločnosti VMS Beteiligung Fϋnf GmbH, previedla 35 %-ný obchodný podiel na spoločnosť Opportunity, ktorá je 100 %-nou dcérskou spoločnosťou spoločnosti Oberbank a 10 %-ný obchodný podiel na spoločnosť BBG.

23.	Z vyššie uvedeného teda vyplýva, že 100 %-nú majetkovú účasť v spoločnosti Rohr bude po uskutočnení posudzovanej transakcie vlastniť spoločnosť Nutzfahrzeuge Rohr Beteiligungs GmbH, ktorú vlastní spoločnosť VMS Beteiligung Fϋnf GmbH, v ktorej bude vlastniť obchodné podiely REB II Restrukturierungs- und Beteiligungs GmbH, REB II Vermögensverwaltung GmbH, spoločnosť Opportunity a spoločnosť BBG, pričom majiteľom REB II Restrukturierungs- und Beteiligungs GmbH a REB II Vermögensverwaltung GmbH je spoločnosť VMS a majiteľom spoločnosti Opportunity je Oberbank.

24.	Podľa oznámenia koncentrácie sú však spoločnosti Nutzfahrzeuge Rohr Beteiligungs GmbH, VMS Beteiligung Fϋnf GmbH, REB II Restrukturierungs- und Beteiligungs GmbH, REB II Vermögensverwaltung GmbH a Opportunity iba holdingové spoločnosti a všetky rozhodnutia týkajúce sa spoločnosti Rohr budú v skutočnosti na základe majetkových prepojení prijímať spoločnosti VMS a Oberbank. 

25.	Po preskúmaní predložených podkladov a informácií týkajúcich sa spôsobu vykonávania kontroly nad spoločnosťou Rohr, t. j. predovšetkým po preskúmaní Kúpnej zmluvy, Dohody a listov zaevidovaných úradom pod číslom 677/2010 dňa 26. 02. 2010 a 785/2010 dňa 08. 03. 2010 úrad zistil, že vzhľadom na spôsob prijímania strategických rozhodnutí v spoločnosti Rohr, bude nad spoločnosťou Rohr vykonávať nepriamu výlučnú kontrolu spoločnosť VMS, keďže prijatie strategických rozhodnutí v spoločnosti Rohr si vyžaduje schválenie jednoduchou väčšinou odovzdaných hlasov, a teda rozhodnutia strategického charakteru v spoločnosti Rohr môže na základe svojho majetkového podielu v spoločnosti VMS Beteiligung Fϋnf GmbH prijať samostatne spoločnosť VMS. Možnosť spoločnosti Oberbank blokovať prijatie rozhodnutí v spoločnosti Rohr sa netýka prijímania strategických rozhodnutí, a teda hlasovacie práva spoločnosti Oberbank nezakladajú spoločnú kontrolu spoločnosti VMS a Oberbank nad spoločnosťou Rohr.

26.	Na základe vyššie uvedeného úrad dospel k záveru, že po uskutočnení posudzovanej transakcie nadobudne možnosť ovplyvňovať prijímanie strategických rozhodnutí v spoločnosti Rohr samostatne spoločnosť VMS prostredníctvom svojich dcérskych spoločností, a teda, že spoločnosť VMS nadobudne možnosť vykonávať nad spoločnosťou Rohr nepriamu výlučnú kontrolu.

27.	Z vyššie uvedeného vyplýva, že na základe Kúpnej zmluvy nadobudne podnikateľ VMS nepriamu výlučnú kontrolu nad podnikom podnikateľa Rohr, čím došlo k vzniku koncentrácie medzi podnikateľmi VMS a Rohr podľa § 9 ods. 1 písm. b) zákona v spojení s § 9 ods. 4 písm. b) zákona.

III.	Účastníci konania a koncentrácie

28.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

29.	Z vyššie uvedeného vyplýva, že účastníkom konania v prípade predmetnej koncentrácie je podnikateľ VMS, ktorý získava nepriamu výlučnú kontrolu nad podnikom podnikateľa Rohr. 

30.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

31.	V prípade predmetnej koncentrácie je teda účastníkom koncentrácie podnikateľ VMS, ktorý získava nepriamu výlučnú kontrolu nad podnikom podnikateľa Rohr, ako aj podnikateľ Rohr, nad ktorým je nepriama výlučná kontrola získavaná.

IV.	Koncentrácia podliehajúca kontrole úradu

32.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

33.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

34.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

35.	Na základe predložených podkladov a informácií úrad zistil, že spoločný celosvetový celkový obrat účastníkov koncentrácie, dosiahnutý za uzatvorené účtovné obdobie predchádzajúce vzniku koncentrácie, je vyšší ako 46 000 000 eur, avšak ani jeden z účastníkov koncentrácie nedosiahol na území Slovenskej republiky celkový obrat vyšší ako 14 000 000 eur.

36.	Úrad zároveň zistil, že podnikateľ Rohr síce dosiahol celosvetový celkový obrat za uzatvorené účtovné obdobie predchádzajúce vzniku koncentrácie vyšší ako 46 000 000 eur, avšak podnikateľ VMS nedosiahol celkový obrat na území Slovenskej republiky vyšší ako 19 000 000 eur. Podnikateľ VMS tiež nedosiahol celosvetový celkový obrat vyšší ako 46 000 000 eur a podnikateľ Rohr nedosiahol na území Slovenskej republiky vyšší ako 19 000 000 eur.

37.	Z vyššie uvedeného vyplýva, že účastníci koncentrácie nedosiahli zákonom stanovenú výšku obratov podľa § 10 ods. 1 písm. a) zákona a ani podľa § 10 ods. 1 písm. b) zákona, a teda, že predmetná koncentrácia nepodlieha kontrole úradu. 

38.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

39.	Úrad listom číslo 975/PMÚ SR/2010 zo dňa 18. 03. 2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

40.	Účastník konania sa k predmetnej výzve vyjadril faxom zaevidovaným úradom pod číslom 993/2010 dňa 19. 03. 2010, doplneným listom dňa 19. 03. 2010, v ktorom uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.

41.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

42.	Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

Mgr. Tomáš Maretta
advokát
Čechová & Partners
Štúrova 4
811 02 Bratislava